CELEX: C2007/020/36
Language: da
Date: 2007-01-27 00:00:00
Title: Sag T-358/06: Sag anlagt den 5. december 2006 — Wegenbouwmaatschappij J. Heijmans mod Kommissionen

27.1.2007   
            
            
               DA
            
            
               Den Europæiske Unions Tidende
            
            
               C 20/25
            
         Sag anlagt den 5. december 2006 — Wegenbouwmaatschappij J. Heijmans mod Kommissionen
   (Sag T-358/06)
   (2007/C 20/37)
   Processprog: nederlandsk
   Parter
   
      Sagsøger: Wegenbouwmaatschappij J. Heijmans BV (ved advocaten M.F.A.M. Smeets og A.M. van den Oord)
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               Den til Heijmans NV og til Heijmans Infrastructuur BV rettede beslutning annulleres helt eller delvis.
            
         
               —
            
            
               De bøder, der er blevet pålagt Heijmans NV og Heijmans Infrastructuur BV, annulleres eller nedsættes.
            
         
               —
            
            
               Kommissionen for De Europæiske Fællesskaber tilpligtes at betale sagens omkostninger.
            
         Søgsmålsgrunde og væsentligste argumenter
   Sagsøgeren anfægter Kommissionens beslutning af 13. september 2006 om en procedure efter EF-traktatens artikel 81 (sag COMP/38.456 — Asfalt — NL). Uanset den omstændighed, at beslutningen ikke er rettet til sagsøgeren, er det sagsøgerens opfattelse, at selskabet er direkte og individuelt berørt heraf, eftersom selskabet nævnes i beslutningen som et af de selskaber, der indgår i Heijmans-koncernen, og at selskabet må påregne, at der på grundlag af de omhandlede handlinger vil blive taget retlige skridt mod selskabet.
   Til støtte for søgsmålet gør sagsøgeren for det første gældende, at Kommissionen har tilsidesat artikel 81 EF, artikel 2, 7 og artikel 23, stk. 3, i forordning nr. 1/2003, idet den med urette har lagt til grund, at det nederlandske marked for vejasfalt udgjorde den relevante økonomiske baggrund for bedømmelsen af beviserne mod Heijmans Infrastructuur BV. Kommissionen har også med urette lagt til grund, at Heijmans Infrastructuur BV deltog i et fast samarbejde mellem vejbygningsvirksomheder på området for indkøb af vejasfalt og i denne egenskab deltog i samordning med asfaltleverandører i Nederlandene med henblik på at begrænse konkurrencen. Endelig har Kommissionen under henvisning til retningslinjerne for horisontale samarbejdsaftaler med urette undladt at kontrollere virkningerne af Heijmans Infrastructuur BV's deltagelse i samordningen (1).
   Sagsøgeren gør for det andet gældende, at der er sket tilsidesættelse af artikel 81 EF, artikel 11 og 16 i forordning nr. 1/2003, forpligtelsen til at udvise påpasselighed, princippet om god forvaltningsskik, lighedsprincippet og retten til kontradiktion, eftersom Kommissionen betegnede de under den administrative procedure af Heijmans Infrastructuur BV og Wegenbouwmaatschappij J. Heijmans BV fremsatte argumenter vedrørende realiteten og formaliteten som »en uskyldig fortolkning af begivenhederne« og derefter så bort herfra.
   For det tredje gør sagsøgeren gældende, at begrundelsespligten er blevet tilsidesat, eftersom beslutningen i vidt omfang er uklar eller dobbelttydig.
   Subsidiært gør sagsøgeren gældende, at Kommissionen ikke har anført noget bevis eller har anført utilstrækkeligt bevis for, at Heijmans Infrastructuur BV deltog i den påståede overtrædelse i hele den periode, hvorunder den fandt sted.
   Sagsøgeren gør mere subsidiært gældende, at Kommissionen har foretaget en urigtig bedømmelse af overtrædelsens grovhed og alvor. Sagsøgeren anfører, at Heijmans Infrastructuur BV alene spillede en underordnet rolle på det relevante marked.
   
      (1)  Kommissionens meddelelse om retningslinjer for anvendelsen af EF-traktatens artikel 81 på horisontale samarbejdsaftaler (EØS-relevant tekst) (EFT 2001 C 3, s. 2).